Document ID: 32003R1801

Κανονισμός (ΕΚ) αριθ. 1801/2003 της Επιτροπής
της 14ης Οκτωβρίου 2003
ο οποίος επιτρέπει προσωρινά τη νέα χρήση ενός συγκεκριμένου enterococcusfaecium σε ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί πρόσθετων υλών στη διατροφή των ζώων(1), όπως τροποποιήθηκε τελευταία από την οδηγία 2003/7/ΕΚ της Επιτροπής(2), και ιδίως το άρθρο 3 και το άρθρο 9ε παράγραφος 1,
Εκτιμώντας τα ακόλουθα:
(1) Η οδηγία 70/524/ΕΟΚ ορίζει ότι ουδεμία πρόσθετη ύλη τίθεται σε κυκλοφορία χωρίς κοινοτική άδεια.
(2) Όσον αφορά τις πρόσθετες ύλες που αναφέρονται στο μέρος II του παραρτήματος Γ της οδηγίας 70/524/ΕΟΚ, οι οποίες περιέχουν μικροοργανισμούς, είναι δυνατόν να δίνεται προσωρινή έγκριση νέας πρόσθετης ύλης για χρήση σε ζωοτροφές εάν πληρούνται οι προϋποθέσεις που ορίζονται στην εν λόγω οδηγία και εάν είναι εύλογο να θεωρηθεί, δεδομένων των διαθέσιμων αποτελεσμάτων, ότι όταν η πρόσθετη ύλη χρησιμοποιείται στη διατροφή των ζώων, επιφέρει ένα από τα αποτελέσματα που αναφέρονται στο άρθρο 2 στοιχείο α) της εν λόγω οδηγίας. Τέτοια προσωρινή έγκριση μπορεί να παρέχεται για μέγιστη περίοδο τεσσάρων ετών.
(3) Η χρήση ενός συγκεκριμένου enterococcus faecium, ο οποίος ανήκει στην ομάδα των "μικροοργανισμών" έχει λάβει έγκριση με τον κανονισμό (ΕΚ) αριθ. 1411/1999 της Επιτροπής(3) για τα χοιρίδια, και με τον κανονισμό (ΕΚ) αριθ. 1636/1999 της Επιτροπής(4) για τους μόσχους και τα κοτόπουλα προς πάχυνση.
(4) Οι κατασκευάστριες εταιρίες υπέβαλαν νέα στοιχεία για να υποστηρίξουν αίτησή τους να επεκταθεί η έγκριση της χρήσης του συγκεκριμένου enterococcus faecium στους γάλους προς πάχυνση.
(5) Από την αξιολόγηση της αίτησης που υποβλήθηκε για έγκριση του παρασκευάσματος enterococcus faecium που προσδιορίζεται στο παράρτημα του παρόντος κανονισμού, προκύπτει ότι πληρούνται οι όροι του άρθρου 9ε παράγραφος 1 της οδηγίας 70/524/ΕΟΚ.
(6) Η χρήση του enterococcus faecium, που προσδιορίζεται στο παράρτημα, λαμβάνει ως εκ τούτου προσωρινή έγκριση για περίοδο τεσσάρων ετών και περιλαμβάνεται στο κεφάλαιο IV του καταλόγου των εγκεκριμένων πρόσθετων ουσιών.
(7) Η επιστημονική επιτροπή για τη διατροφή των ζώων εξέδωσε θετική γνώμη για την ασφάλεια της χρήσης του συγκεκριμένου enterococcus faecium, ο οποίος απευθύνεται προς χρήση σε ζωοτροφές για γάλους, βάσει των όσων ορίζονται στο παράρτημα του παρόντος κανονισμού.
(8) Από την αξιολόγηση της αίτησης προκύπτει ότι απαιτούνται ορισμένες διαδικασίες για την προστασία των εργαζομένων από την έκθεση στις πρόσθετες ύλες του παραρτήματος. Ωστόσο, η προστασία αυτή εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(5).
(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η πρόσθετη ύλη που ανήκει στην ομάδα των "μικροοργανισμών", όπως αναφέρεται στο παράρτημα, εγκρίνεται ως πρόσθετη ύλη για χρήση σε ζωοτροφές βάσει των όρων του παραρτήματος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2003.

Labels: 0
16
17
6